Klzisko v centre mesta navštívilo viac ako 1700 ľudí.
ŽIAR NAD HRONOM. Za umelý ľad v centre Žiaru nad Hronom, ktorý mohli Žiarčania využívať od 17. decembra do 17. februára, zaplatilo mesto 9-tisíc eur.
Za dva mesiace možnosť korčuľovať sa priamo na Námestí Matice slovenskej využilo viac ako 1700 ľudí.
"Na vstupnom sme vybrali tisíc eur. Možno sme očakávali o niečo viac, no atrakciu sme v Žiari sprístupnili po prvýkrát a počas tejto zimy často sneží, takže klzisku neprialo ani počasie," povedal hovorca mesta Martin Baláž.
Či umelý ľad objedná mesto aj o rok, zatiaľ jeho hovorca povedať nevie. "Uvidíme. Riešime aj otázku, či je reálne opätovné sprístupnenie zimného štadióna. Samozrejme, ak by sa to podarilo, takéto klzisko by sme už nepotrebovali," dodal.